A Gyöngyösbokréta és Durindó Fesztivál Működési és ügyrendi szabályzatának 7. szakasza

alapján a Gyöngyösbokréta és Durindó Fesztiváltanácsa meghozta a

# LX. Gyöngyösbokréta és a XLVII. Durindószervezési szabályzatát

**1. szakasz**

A LX. Gyöngyösbokréta és a XLVII. Durindó (a továbbiakban: Fesztivál) a vajdasági magyar népzenei együttesek, néptánccsoportok és szólisták hagyományápoló és hagyományőrző, ifjúsági és felnőtt kategóriájú szemléje. Magyar nótát, népies műzenét, valamint népdalfeldolgozásokat játszó pályázók jelentkezését nem áll módunkban fogadni a Durindón.

Az idei fesztivált az ***Együttműködő nemzet*** *éve* jegyében **június 8-án és 9-én Adán** szervezzük meg – ünnepelve hagyományainkat, a megtartó erőt, a gondviselést és az együvé tartozásunkat, hálával teli szívvel emlékezve azokra az elődökre, **akik 45 évvel ezelőtt** **megszervezték Adán a** **XVI. Gyöngyösbokrétát,** valamint **Bodor Anikóra,** akinek útmutatásai örökérvényűek. Emlékezzünk meg **dr. Kiss Lajos** 50 éve közreadott *Horgosi népdalok* című daloskönyvére, amely idén kibővítve jelenik meg, valamint **Bartuc Szilveszterre** és **Vlasity Károlyné Zélity Klárára,** akik mindketten Ada község szülöttjei, és akik – tanítói, alkotói és gyűjtő munkásságukkal – megkerülhetetlen egyéniségei voltak a vajdasági népzenei és néptáncmozgalomnak. Jelentős évfordulónk idén az **első moholi római katolikus templom építésének 200 éves jubileuma** is.

Felemelő tudni azt és emlékeztetni magunkat arra, hogy az idei a sorrendben hatvanadik Gyöngyösbokréta. Az elsőt 1936-ban szervezeték meg Gomboson. Erről a *Reggeli Újság* című lap így ír: ***„Most csillogtatta meg először népünk ősi kincseit, azzal a tudattal, hogy abból kedvünk szerint meríthessünk”*** majd így folytatja ***„…ez a Gyöngyösbokréta volt magyarságunk benső összeborulásának élő bizonysága”.***

 **2. szakasz**

A Fesztivál minden évben az örömteli újratalálkozás ünnepe. Az együttesek a Gyöngyösbokrétára és a Durindóra készülő magyar népzenei, illetve néptáncműsorukat a fesztivál előtt más közönség előtt is bemutatják.

**3. szakasz**

A Fesztivál műsora két részből áll: a népzenei együttesek és szólisták a Durindón, a néptáncegyüttesek és a szólótáncosok pedig a Gyöngyösbokrétán mutatják be műsorukat.

**Az elmúlt évekhez hasonlóan a Gyöngyösbokrétát szombaton (június 8-án), a Durindót vasárnap (június 9-én) rendezzük meg.**

**4. szakasz**

A Fesztivál nem versenyjellegű.

A Gyöngyösbokréta, valamint a Durindó Művészeti Szakbizottsága a résztvevők produkcióit részletesen a Fesztiválon készített jegyzeteit felhasználva a későbbi időpontokban megszervezett régiós találkozókon értékeli.

**5. szakasz**

A Szervezőbizottság április 1-éig minden vajdasági település magyar művelődési szervezetének eljuttatja a Fesztivál szervezési szabályzatát és a jelentkezéshez szükséges információkat, dokumentumokat, amelyeket egyúttal a Vajdasági Magyar Művelődési Intézet honlapján is közzétesz. ([www.vmmi.org](http://www.vmmi.org)).

A benevezés határideje **2024. április 30.**

**6. szakasz**

A Gyöngyösbokréta műsorában a néptáncegyüttesek mellett népszokásokat előadó csoportok is szerepelhetnek, a produkciók műsorideje nem haladhatja meg a 7 percet.

A csoportoktól a helyi, illetve szűkebb pátriájuk hagyományának bemutatását várjuk elsősorban. A falusi hagyományőrző csoportoktól a faluban élt népszokások bemutatását is örömmel megtekintenénk. Ahol már nincs igazán élő hagyománya a népszokásoknak, azoktól a fiatalokból álló táncegyüttesektől is elsősorban a dél-alföldi, bácskai, bánáti, szerémségi, szlavóniai és az al-dunai székely néptánc-hagyományból merítő koreográfiákat várunk.

Ezzel a kiírással is ösztönözni szeretnénk koreográfusainkat a szűkebb régiónk értékeinek bemutatására.

A Fesztivál hozzájárul a Gyöngyösbokrétán fellépő néptáncegyüttesek zenekari kíséretének költségeihez.

**7. szakasz**

A Durindó műsorában népzenei együttesek és szólisták lépnek fel. A szólisták műsorideje nem haladhatja meg a 3, az együtteseké pedig a 4 percet.

A Durindón szereplő énekesektől és zenészektől vidékünk zenei örökségének továbbéltetése céljából elsősorban a dél-alföldi, bácskai, bánáti, szerémségi, szlavóniai és al-dunai székely népzenei hagyományt, de elsősorban a saját tájegységük népzenei kincsét bemutató műsorszámokat várunk.

Minthogy kezdetben a találkozó a citerások találkozójaként került megrendezésre, a fesztivál szervezői felhívják a citeraegyütteseket, -kettősöket, -szólistákat és veterán citerásokat, hogy minél többen vegyenek részt rajta, de emellett szívesen vennék a szervezők, ha a népi hangszerszólisták ismét tömegesen vennének részt a Fesztiválon.

**8. szakasz**

A Fesztivál fellépői és egyesületei emléklapot, szakmai kiadványt és emléktárgyat kapnak.

**9. szakasz**

A Fesztivál résztvevőinek számát a Fesztiváltanács, a fellépések sorrendjét a Műsorbizottság, a kísérő rendezvények programját a Szervezőbizottság javaslatára a Fesztiváltanács határozza meg.

A Szervezőbizottság javaslatára mind a Gyöngyösbokrétára, mind a Durindóra vendégegyütteseket is meghívhat a Fesztiváltanács.

**10. szakasz**

A Fesztiválon általános iskolás korosztályú együttesek és szólisták nem vehetnek részt.

**11. szakasz**

Mindazok a kérdések, amelyekről ez a szabályzat nem rendelkezik, a Fesztiváltanács hatáskörébe tartoznak.

s. k. Tímár Gabriella,

a Fesztiváltanács elnöke

